Catching Fire fjallar um Katniss Everdeen sem er núna flutt í betra hverfið í umdæmi 12 . President Snow hefur ekki fyrirgefið Katniss fyrir að hafa verið með uppreisn í fyrri myndinni og til að ná sér niðri á henni ákveður hann að halda keppni með öllum fyrrverandi vinningshöfum úr öllum umdæmum . Ég er örugglega ekki í rétta markhópnum fyrir þessa mynd , en var samt frekar spenntur fyrir að sjá hana . Mér fannst fyrri myndin nokkuð skemmtileg , þó að bókin hafi verið skemmtilegri eins og oft vill verða . Myndin byrjar hægt og það gerist voðalega lítið í fyrri hlutanum , en það er líka tekið hressilega á því eftir það . Catching Fire er eiginlega Hunger Games í stærri umgjörð og með meira fjármagn . Þetta er flott ævintýramynd og fyrir aðdáendur The Hunger Games er þetta góð mynd . Leikurinn hjá Jennifer Lawrence ( The Hunger Games , Winter’s Bone ) er góður og sannfærandi . Einnig hef ég alltaf gaman af Woody Harrelson ( Natural Born Killers , Zombieland ) , Lenny Kravitz er flottur sem fatahönnuðurinn Cinna , Philip Seymour Hoffman ( Capote , The Big Lebowski ) kemur inn í þessari mynd sem Plutarch Heavensbee sem er hinn nýi „ Head Gamemaker “ og svo Donald Sutherland ( The Eagle Has Landed , Outbreak ) er flottur sem President Snow . Josh Hutcherson ( The Hunger Games , Red Dawn ( 2012 ) ) sem leikur Peeta Mellark er ég eitthvað að láta pirra mig , ætli það sé ekki bara týpan sem hann leikur . Hann er vinurinn sem hefur verið settur í „ Friendzone “ og góði strákurinn sem vill öllum vel . Og svo er það Jena Malone ( Sucker Punch , Donnie Darko ) sem tekur að sér hlutverk Johanna Mason sem kemur sterk inn og heillaði mig mjög sem karakter . Francis Lawrence ( I Am Legend , Constantine ) leikstýrir myndinni , en hann hefur verið mikið í að leikstýra tónlistarmyndböndum með til dæmis Jennifer Lopez , Britney Spears og Green Day . Myndin er bönnuð innan 12 ára og því er ég sammála . Það eru nokkur bregðuatriði , smá blóð og brunablöðrur . Tónlistin í myndinni er alveg ágæt , en þar má heyra tónlist með „ Of Monsters And Men „ , „ ImagineDragons „ , „ The Lumineers “ og „ Coldplay “ til að nefna einhverja flytjendur . Í þremur orðum : Spennandi ( á köflum ) , langdregin og flott . Myndin er núna á TOP 250 á IMDB í sæti 220 með 75.000 + atkvæði . Ég efast um að það endist lengi , en það er aldrei að vita .